|  |  |  |
| --- | --- | --- |
| **Komisija za knjižnični sistem UM** |  | **9. seja**  |
| **Vodja sestanka:** dr. Zdenka Petermanec**Zapisnik:** Borut Gaber, mag. Dunja Legat |  | **Datum: 27. 10. 2016****Ura: 13:00 – 15:10**  |

**Zapisnik 9. seje**

**Prisotni**: dr. Zdenka Petermanec (UKM), Nataša Knap (FVV, s pooblastilom), dr. Jana Batič (PeF), mag. Jerneja Prostor (PF), mag. Ksenija Škorjanc (FKBV), Mojca Garantini (FF), Mojca Markovič (FERI), Nevenka Balun (FZV), dr. Peter Šenk (FG), dr. Uroš Milutinović (FNM), dr. Vesna Mia Ipavec (FL), dr. Zdravko Praunseis (FE), Tanja Druks Ralinovski (FT), David Borlinič Gačnik (ŠS UM, PF), Jure Pirc (ŠS UM, PF), Peter Papež (ŠS UM, PF)

**Upravičeno odsotni:** Ines Gusel (EPF), dr. Blaž Markelj (FVV), dr. Irena Ban (FKKT), dr. Marjan Senegačnik (FOV), dr. Simon Špacapan (FS), Zorica Milinović (MF)

**Vabljeni:** mag. Dunja Legat (UKM), Sandra Kurnik Zupanič (UKM), Borut Gaber (UKM)

**Dnevni red**:

1. Pregled in potrditev zapisnika 8. redne seje
2. Pregled realizacije sklepov
3. Poročilo s strateškega kolegija dekanov, področje knjižničarstva
4. Nakup informacijskih virov za UM za 2017 (pogajanja, rezultati razpisa ARRS, izbira dobavitelja)
5. Anketa o zadovoljstvu s knjižničnimi storitvami – LibQUAL+
6. Ažuriranje baze članov knjižnic UM za študijsko leto 2016/2017
7. Akademska izkaznica
8. Standardi za visokošolske knjižnice
9. Aktivnosti na področju univerzitetne založbe
10. Razno

**Ad. 1: Pregled in potrditev zapisnika 8. redne seje**

**SKLEP 1.1**: Predlagani dnevni red je bil dopolnjen in potrjen.

Sklep je bil soglasno sprejet.

**SKLEP 1.2**: KISUM je potrdil zapisnik 8. redne seje z dne 9. 6. 2016.

Sklep je bil soglasno sprejet.

**Ad. 2: Pregled realizacije sklepov**

Ravnateljica UKM je člane KISUM seznanila z realizacijo sklepov prejšnje seje:

* podaljšan odpiralni čas ČUK in financiranje obratovalnih stroškov čitalnice (sklep 2.1)
* akademska izkaznica (sklep 5.1)
* vključitev študentov v delovno skupino DKUM (sklep 6.1)

V zvezi s sklepom 2.1. so člani KISUM sprejeli:

**SKLEP 2.1**: Člani KISUM-a apelirajo na vodstvo UM, da za leto 2017 opredeli financiranje obratovalnih stroškov ČUK-a sistemsko na ravni UM kot skupno nalogo.

Sklep je bil sprejet s tremi vzdržanimi glasovi.

**Ad. 3: Poročilo s strateškega kolegija dekanov, področje knjižničarstva**

Ravnateljica UKM dr. Zdenka Petermanec je predstavila potek strateškega kolegija dekanov, kjer je predstavila razvoj visokošolskega knjižničarstva na UM v obdobju 2015-20, ki je usklajen s strategijo razvoja UKM in UM. Ob ponudbi novih storitev v kontekstu sodobne knjižnične podpore znanstvenemu komuniciranju na univerzi vsebuje tudi predlog enovite organizacije knjižničarstva pod okriljem UKM. Potrebno bi bilo pristopiti k tistim ključnim analizam in evalvacijam, ki bi podprle ali ovrgle smiselnost sprememb v organiziranosti knjižničarstva na UM.

Člani KISUM-a so izrazili svoje nestrinjanje s spremembami v organizaciji knjižničarstva na UM. Ne vidijo potrebe po enovitem poslovnem sistemu. Sedanji zgolj funkcionalno povezani knjižnični sistem je po njihovem mnenju potrebno vsebinsko ohraniti in ga nadgrajevati.

**SKLEP 3.1:** Člani Komisije za knjižnični sistem UM so se seznanili s poročilom s strateškega kolegija dekanov.

Sklep je bil soglasno sprejet.

**SKLEP 3.2:** Člani Komisije za knjižnični sistem UM se ne strinjajo z idejo in konceptom knjižničnega sistema UM kot enovitega poslovnega sistema, kot ga je predstavila UKM, ker KISUM zagovarja obstoj fakultetnih knjižnic v okviru članic UM.

O sklepu je glasovalo: ZA - 15 članov, PROTI - 1 član.

**Ad. 4: Nakup informacijskih virov za UM za 2017**

D. Legat je predstavila aktivnosti pri nabavi znanstvene literature za 2017. Na Kolegiju dekanov z dne 11. 4. 2016 in UO UM z dne 22. 4. 2016 so bili sprejeti sklepi o nakupu e-virov in znanstvenih časopisov za 2017. UKM je tako na razpisu ARRS skupaj s članicami UM za nabavo mednarodne znanstvene literature in baz podatkov v letu 2016 pridobila namenska sredstva v višini 142.456 EUR, s katerimi bo delno krila stroške nabave tujih znanstvenih revij za potrebe UM. Javno naročilo za revije, ki so predmet konzorcijev za Science Direct in Sage, se je zaključilo 14. oktobra. Izbrana je bila Mladinska knjiga. Sredstva ARRS predstavljajo 60 % vseh sredstev, ki jih potrebujemo za nakup znanstvenih revij in so pogoj za revije Science Direct, Wiley, Sage in RSC. Potrebno bo doplačilo 93.728,95 EUR. Članice UM bodo sofinancirale tudi elektronski dostop do preostalih e-virov znanstvenih informacij iz nabora pokritosti vseh znanstvenih disciplin na UM in programsko opremo za 2017 v višini 130.000 EUR. Kolegij dekanov je sklenil, da članice UM za leto 2017 sofinancirajo v razmerju sredstev po Uredbi iz leta 2016 in predlagajo Upravnemu odboru, da sklep potrdijo.

**SKLEP 4.1:** Člani Komisije za knjižnični sistem UM so se seznanili z načrtom nabave znanstvene literature za leto 2017 ter višino sofinanciranja članic UM, ki so jo potrdili dekani na kolegiju 17. 10. 2016.

Sklep je bil soglasno sprejet.

**Ad. 5: Anketa o zadovoljstvu s knjižničnimi storitvami – LibQUAL+**

Mag. Dunja Legat je predstavila nov projekt merjenja zadovoljstva uporabnikov s knjižničnimi storitvami z orodjem LibQUAL+. UKM ga bi izvedla v novembru 2016. UKM je član LIBER konzorcija, zato bodo v njem tudi vprašanja, ki se nanašajo na sodobne knjižnične storitve, kot so odprti dostop in upravljanje z raziskovalnimi podatki. UKM jčlane KISUM-a naproša za sodelovanje pri promociji vprašalnika.

Mojca Garantini je predlagala, da se obveščanje vključi preko komisije za ocenjevanje kakovosti.

**SKLEP 5.1:** Člani Komisije za knjižnični sistem UM bodo promovirali izpolnjevanje ankete LibQUAL+ med študenti in zaposlenimi na svojih članicah. UKM bo poskrbela za promocijske zloženke in plakate.

Sklep je bil soglasno sprejet.

**Ad. 6: Ažuriranje baze članov knjižnic UM za študijsko leto 2016/2017**

Sandra Kurnik Zupanič je predstavila potek ažuriranja na podlagi ustaljenih postopkov in rokovnikov v dveh fazah. RCUM vsako leto pripravi tabelo s podatki o vpisanih študentih, na podlagi katerih IZUM pripravi referenčno bazo in izvede ažuriranje baze članov (ažuriranih je bilo 8.408 zapisov o študentih). Za štud. leto 2016/2017 sta bili referenčni bazi pripravljeni 15. 9. ( 6.021 zapisov o študentih) in 11. 10. (13.974 zapisov o študentih), dokončno ažuriranje pa 14. 10. 2016. Stroške konverzije krije UKM. Na predlog vodij VK smo letos zaprosili RCUM, da v nabor podatkov vključijo še podatek o smeri in letniku študiju, vendar nam UM teh podatkov na podlagi predpisov (ZKNj, ZViŠ, ZVOP) ni upravičena posredovati. Podatke o smeri in letniku študija pa lahko VK zbirajo ob vpisu neposredno od študentov s pojasnilom o namenu zbiranja. Za prihodnje študijsko leto bomo za potrebe nabavne politike poskušali poiskati sistemsko rešitev.

**SKLEP 6.1:** Člani Komisije za knjižnični sistem UM so se seznanili z izvedbo postopkov ažuriranja baze članov za študijsko leto 2016/2017.

Sklep je bil soglasno sprejet.

**SKLEP 6.2:** UKM bo do 31. 3. 2017 preverila možnosti sistemskih rešitev o postopkih za ažuriranje baze članov za prihodnje študijsko leto.

Sklep je bil soglasno sprejet.

**Ad. 7: Akademska izkaznica**

Sandra Kurnik Zupanič je predstavila aktivnosti uvajanja akademske izkaznice za zaposlene na UM. Ob uvedbi akademskih izkaznic za knjižnične storitve – izkaznic zunanjega uporabnika 1. 10. 2014, je bilo določeno prehodno obdobje, v katerem se bodo še lahko uporabljale papirnate knjižnične izkaznice – in sicer do 30. 9. 2016. UKM je pripravila predlog za spremembo in dopolnitev Pravilnika o akademski izkaznici UM, ki pa se zaradi celovite prenove sistema akademskih izkaznic na nivoju rektorske konference RS ne bo spreminjal. Zato je bil na sestanku vodij VK 6. 9. 2016 sprejet dogovor o podaljšanju prehodnega obdobja.

**SKLEP 7.1:** Prehodno obdobje, v katerem se uporabljajo starejše oblike knjižničnih izkaznic v visokošolskih knjižnicah UM, se podaljša do 30. 9. 2017.

Sklep je bil soglasno sprejet.

**SKLEP 7.2:** UKM spremlja aktivnosti delovne skupine Rektorske konference RS za prenovo akademske izkaznice in poziva njenega predsednika dr. Izidorja Goloba, da nas z rešitvami seznanja.

Sklep je bil soglasno sprejet.

**SKLEP 7.3:** Delovna skupina naj ohrani predlagane programske rešitve in opremo, ki je bila vpeljana na UM, saj se s tem izognemo stroškom njihove ponovne nabave.

Sklep je bil soglasno sprejet.

**Ad. 8: Standardi za visokošolske knjižnice**

Ravnateljica UKM dr. Zdenka Petermanec je predstavila predloge delovne skupine NSKD za prenovo strokovnih priporočil za visokošolske knjižnice.

**SKLEP 8.1:** Člani Komisije za knjižnični sistem UM so se seznanili z ustanovitvijo delovne skupine NSKD za prenovo *Strokovnih standardov in priporočil za organizacijo, delovanje in evalvacijo visokošolskih knjižnic*.

Sklep je bil soglasno sprejet.

**Ad. 9: Aktivnosti na področju univerzitetne založbe**

Mag. Dunja Legat je poročala o aktivnostih vzpostavljanja univerzitetne založbe. V bližnji prihodnosti bo predstojnik Univerzitetne založbe dr. Boštjan Brezovnik sklical sestanek s predstavniki založniške dejavnosti na članicah.

**SKLEP 9.1:** Člani Komisije za knjižnični sistem UM so se seznanili, da potekajo aktivnosti v zvezi z univerzitetno založbo.

Sklep je bil soglasno sprejet.

**Ad. 10: Razno**

Člani Senata UM so na seji 25. 10. 2016 sprejeli sklep, da se pedagoško delo s tujimi študenti na mobilnosti (Erasmus+, Erasmus Mundus, CEEPUS, Bilateralno sodelovanje…) evidentira v sistemu COBISS.

Člani Komisije za knjižnični sistem UM so se seznanili s sprejetim sklepom in se dogovorili, da UKM v letu 2017 analizira bibliografske vnose za izvedena dela za potrebe bibliografij raziskovalcev in skupaj z bibliografi prečisti njihovo tipologijo.

dr. Zdenka Petermanec,

predsednica KISUM

V vednost:

* članom KISUM
* prorektorici za razvoj kakovosti UM
* prorektorici za študijsko dejavnost UM
* glavnemu tajniku UM
* vodji RCUM